## Pravilnik o službenoj iskaznici i znaku sportskih inspektora

### NN 27/2013 (4.3.2013.), Pravilnik o službenoj iskaznici i znaku sportskih inspektora

MINISTARSTVO ZNANOSTI, OBRAZOVANJA I SPORTA

462

Na temelju članka 7. stavka 2. Zakona o sportskoj inspekciji (»Narodne novine«, broj 86/12) ministar znanosti, obrazovanja i sporta, donosi

PRAVILNIK

O SLUŽBENOJ ISKAZNICI I ZNAKU SPORTSKIH INSPEKTORA

I. OPĆE ODREDBE

Članak 1.

Ovim Pravilnikom propisuje se obrazac službene iskaznice i izgled znaka osobe koja obavlja poslove sportske inspekcije, način izdavanja i zamjene službene iskaznice te način vođenja očevidnika o izdanim iskaznicama i znakovima.

Članak 2.

Izrazi koji se u ovom Pravilniku koriste za osobe u muškom rodu su neutralni i odnose se na muške i na ženske osobe.

Članak 3.

(1) Službena iskaznica (u daljnjem tekstu: iskaznica) pravokutnog je oblika, veličine 105 x 65 mm, a izrađena od tvrđeg papira, na kojoj je uz rubove ucrtan hrvatski pleter i koja je presvučena plastičnim materijalom.

(2) Iskaznica inspektora u uredima državne uprave u županijama odnosno Gradskog ureda Grada Zagreba je bijele boje, a iskaznica državnih sportskih inspektora i glavnoga sportskog inspektora je žute boje.

(3) Obrazac iskaznica tiskan je uz ovaj Pravilnik i čini njegov sastavni dio.

II. OBRAZAC ISKAZNICE I OBLIK ZNAKA

Oblik i sadržaj obrasca iskaznice

Članak 4.

(1) Obrazac iskaznice sportskog inspektora i višeg sportskog inspektora u uredima državne uprave odnosno Gradskog ureda Grada Zagreba (prilog 1) na prednjoj strani sadrži:

– u gornjem lijevom dijelu grb Republike Hrvatske i tekst »REPUBLIKA HRVATSKA, URED DRŽAVNE UPRAVE U \_\_\_\_\_\_\_\_\_\_\_ ŽUPANIJI ili REPUBLIKA HRVATSKA, GRADSKI URED GRADA ZAGREBA»

– ispod teksta naziv »ISKAZNICA SPORTSKOG INSPEKTORA« te ime i prezime sportskog inspektora, a ispod naziv radnog mjesta (INSPEKTOR ili VIŠI INSPEKTOR)

– na prednjoj strani u desnom dijelu mjesto za fotografiju veličine 25 x 30 mm,

– ispod fotografije broj iskaznice.

(2) Obrazac iskaznice na poleđini sadrži otisnuti tekst o ovlastima nositelja iskaznice:

»OVLASTI: nositelj ove iskaznice ovlašten je na temelju Zakona o sportu i Zakona o sportskoj inspekciji obavljati nadzor i poduzimati mjere i radnje u okviru svoje nadležnosti u prvom stupnju.»

– u lijevom kutu ispod teksta se nalazi mjesto i datum izdavanja, a u sredini pečat Ministarstva znanosti, obrazovanja i sporta te u desnom kutu potpis ministra znanosti, obrazovanja i sporta.

Članak 5.

(1) Obrazac iskaznice državnog sportskog inspektora i višeg državnog sportskog inspektora (prilog 2) na prednjoj strani sadrži:

– u gornjem lijevom dijelu grb Republike Hrvatske i tekst »REPUBLIKA HRVATSKA, MINISTARSTVO ZNANOSTI, OBRAZOVANJA I SPORTA,

– ispod teksta naziv »ISKAZNICA DRŽAVNOG SPORTSKOG INSPEKTORA« te ime i prezime državnog sportskog inspektora, a ispod naziv radnog mjesta (INSPEKTOR ili VIŠI INSPEKTOR),

– na prednjoj strani u desnom dijelu mjesto za fotografiju veličine 25 x 30 mm,

– ispod fotografije broj iskaznice.

(2) Obrazac iskaznice na poleđini sadrži otisnuti tekst o ovlastima nositelja iskaznice:

»OVLASTI: nositelj ove iskaznice ovlašten je na temelju Zakona o sportu i Zakona o sportskoj inspekciji obavljati nadzor i poduzimati mjere i radnje u okviru svoje nadležnosti u prvom i drugom stupnju.«

– u lijevom kutu ispod teksta se nalazi mjesto i datum izdavanja, a u sredini pečat Ministarstva znanosti, obrazovanja i sporta te u desnom kutu potpis ministra znanosti, obrazovanja i sporta.

Članak 6.

(1) Obrazac iskaznice glavnog sportskog inspektora (prilog 3) na prednjoj strani sadrži:

– u gornjem lijevom dijelu grb Republike Hrvatske i tekst »REPUBLIKA HRVATSKA, MINISTARSTVO ZNANOSTI, OBRAZOVANJA I SPORTA,

– ispod teksta naziv »ISKAZNICA GLAVNOG SPORTSKOG INSPEKTORA« te ime i prezime glavnog sportskog inspektora, a ispod naziv radnog mjesta (GLAVNI INSPEKTOR),

– na prednjoj strani u desnom dijelu mjesto za fotografiju veličine 25 x 30 mm,

– ispod fotografije broj iskaznice.

(2) Obrazac iskaznice na poleđini sadrži otisnuti tekst o ovlastima nositelja iskaznice:

»OVLASTI: nositelj ove iskaznice ovlašten je na temelju Zakona o sportu i Zakona o sportskoj inspekciji obavljati nadzor i poduzimati mjere i radnje u okviru svoje nadležnosti u prvom i drugom stupnju.«

– u lijevom kutu ispod teksta se nalazi mjesto i datum izdavanja, a u sredini pečat Ministarstva znanosti, obrazovanja i sporta te u desnom kutu potpis ministra znanosti, obrazovanja i sporta.

Članak 7.

Oblik i sadržaj službenog znaka

(1) Službeni znak (prilog 4) izrađen je od metala i kružnog je oblika promjera 55 mm s mjedenom podlogom i sjajnom aplikacijom od nikla.

(2) U središtu znaka, na pozlaćenom prostoru, smješten je grb Republike Hrvatske, čija su polja izvedena u crvenom i bijelom emajlu, a kruna u vidu reljefa, boje podloge. Središnji dio znaka okružuje sjajni prsten izrađen od nikla na kojem je emajlom plave boje ispisan tekst: »SPORTSKA INSPEKCIJA«. Grb Republike Hrvatske i prsten od nikla okruženi su hrvatskim pleterom, koji je izveden u mjedenom reljefu. Na vršnom dijelu znaka istaknuta su slova: »RH« (Republika Hrvatska), u boji podloge. Preko donjega dijela znaka proteže se sjajna lenta od nikla, koja djelomično prekriva pleter. Na lenti je emajlom plave boje ispisan troznamenkasti broj znaka. Znak je izrađen u niskom reljefu, tako da su hrvatski pleter i grb Republike Hrvatske izbočeni, dok je serijski broj znaka utisnut.

(3) Za poleđinu znaka pričvršćena je lisnata opruga od perne bronce.

(4) Izgled znaka otisnut je uz ovaj Pravilnik i čini njegov sastavni dio.

Članak 8.

(1) Iskaznica i znak nose se u pripadajućem kožnom povezu (prilog 5).

(2) Kožni povez iz stavka 1. ovog članka je crne boje, trodijelni s dvostrukim pregibom, a veličina svakoga dijela je 8 x 12 cm.

(3) Na prednjoj strani kožnog poveza iz stavka 1. ovoga članka utisnut je u reljefu grb Republike Hrvatske i naziv »SPORTSKA INSPEKCIJA«.

III. IZDAVANJE I UPORABA ISKAZNICE I ZNAKA

Članak 9.

Glavnom sportskom inspektoru, državnim sportskim inspektorima i sportskim inspektorima u uredima državne uprave u županijama i Gradskom uredu Grada Zagreba (u daljnjem tekstu: inspektori) Ministarstvo izdaje iskaznice i znak, s pripadajućim kožnim povezom, te snosi troškove njihovog izdavanja.

Članak 10.

(1) Ministarstvo vodi očevidnik (prilog 6) o izdanim i vraćenim iskaznicama i znakovima inspektora.

(2) Očevidnik iz stavka 1. ovoga članka sadrži:

1. evidencijski broj,

2. ime i prezime inspektora,

3. broj iskaznice,

4. broj znaka,

5. klasifikacijsku oznaku i urudžbeni broj rješenja o rasporedu na radno mjesto inspektora,

6. datum izdavanja iskaznice,

7. datum izdavanja znaka,

8. potpis inspektora,

9. datum vraćanja ili poništenja iskaznice,

10. datum vraćanja ili pohrane znaka,

11. potpis inspektora,

12. napomenu,

13. potpis osobe koja vodi očevidnik.

Članak 11.

(1) Inspektor koji izgubi ili ošteti iskaznicu, odnosno znak ili na drugi način ostane bez iskaznice ili znaka, dužan je o tome odmah izvijestiti rukovodeću osobu.

(2) Do izdavanja nove iskaznice i znaka inspektoru će se izdati pisana ovlast koja zamjenjuje iskaznicu i znak.

(3) Pisana ovlast iz stavka 2. ovoga članka, sadrži sve bitne elemente sadržaja iskaznice.

(4) Nova iskaznica ili znak izdat će se nakon što se izgubljena ili na drugi način nestala iskaznica ili znak proglase nevažećima u »Narodnim novinama«.

(5) U slučaju kad je gubitak, oštećenje ili nestanak iskaznice ili znaka posljedica namjere ili krajnje nepažnje inspektora, troškove objave u »Narodnim novinama«, izdavanja nove iskaznice ili znaka snosi sportski inspektor.

Članak 12.

(1) Inspektor je dužan odmah, a najkasnije u roku od tri dana od dana prestanka obavljanja poslova inspektora, dostaviti iskaznicu i znak osobi koja vodi očevidnik iz članka 10. ovog Pravilnika radi poništenja i upisa činjenice poništenja u očevidnik o izdanim iskaznicama i znakovima inspektora.

(2) Iskaznica i znak iz stavka 1. ovog članka se poništava odnosno pohranjuje u Ministarstvu.

(3) Inspektoru će se privremeno oduzeti iskaznica i znak u slučaju privremenog udaljenja iz službe na temelju odredaba posebnog zakona, odnosno ako se protiv njega provodi istraga ili je podignuta optužnica do okončanja postupka ili iz drugih opravdanih razloga kada postoji opasnost zloporabe dužnosti.

(4) Privremeno oduzeta iskaznica i znak pohranjuju se i čuvaju u Ministarstvu do okončanja postupka ili prestanka opravdanih razloga iz stavka 3. ovog članka.

Članak 13.

(1) Inspektor smije koristiti iskaznicu i znak samo u svrhu obavljanja inspekcijskoga nadzora u okviru nadležnosti propisanih Zakonom o sportskoj inspekciji.

(2) Svaka zlouporaba iskaznice i znaka osnova je za pokretanje stegovne odgovornosti.

Članak 14.

Ovaj Pravilnik stupa na snagu prvi dan od dana njegove objave u »Narodnim novinama«.

Klasa: 011-02/13-01/00009

Urbroj: 533-18-13-0001

Zagreb, 28. veljače 2013.

Ministar
dr. sc. Željko Jovanović, v. r.

PRILOG 1

OBRAZAC ISKAZNICE SPORTSKOG INSPEKTORA I VIŠEG SPORTSKOG INSPEKTORA U UREDIMA DRŽAVNE UPRAVE, ODNOSNO GRADSKOG UREDA GRADA ZAGREBA

![](dodatni/424870.jpg)

PRILOG 2

OBRAZAC ISKAZNICE DRŽAVNOG SPORTSKOG INSPEKTORA I VIŠEG DRŽAVNOG SPORTSKOG INSPEKTORA

![](dodatni/424871.jpg)

PRILOG 3

OBRAZAC ISKAZNICE GLAVNOG SPORTSKOG INSPEKTORA

![](dodatni/424872.jpg)

PRILOG 4

PRIKAZ IZGLEDA SLUŽBENOG ZNAKA SPORTSKE INSPEKCIJE

![](dodatni/424873.jpg)

PRILOG 5

PRIKAZ IZGLEDA KOŽNOG POVEZA

![](dodatni/424874.jpg)

PRILOG 6

OBRAZAC OČEVIDNIKA O IZDANIM I VRAĆENIM ISKAZNICAMA I ZNAKOVIMA INSPEKTORA

![](dodatni/424875.jpg)

27 04.03.2013 Pravilnik o službenoj iskaznici i znaku sportskih inspektora

27 04.03.2013 Pravilnik o službenoj iskaznici i znaku sportskih inspektora

27 04.03.2013 Pravilnik o službenoj iskaznici i znaku sportskih inspektora

27 04.03.2013 Pravilnik o službenoj iskaznici i znaku sportskih inspektora

Pravilnik, NN 27/2013-462